**Ilkka Tapani Salmi** (s. 20. joulukuuta 1968 Turku) on suomalainen juristi ja virkamies, joka toimii Euroopan unionin terrorismintorjunnan koordinaattorina. Aikaisemmin hän on ollut sisäministeriön kansliapäällikkönä 2018–2019, Suojelupoliisin päällikkönä vuosina 2007–2011 sekä erilaisissa turvallisuuteen liittyvissä virkatehtävissä Euroopan unionissa vuosina 2011–2018. Hän palasi lokakuussa 2019 Euroopan komissioon johtajaksi, jonka vastuulla on varautuminen suuronnettomuuksiin ja niiden ehkäisy.

Elämä ja ura
------------

Salmi on valmistunut Turun yliopistosta oikeustieteen kandidaatiksi 1992; oppiarvon LL.M. hän on saanut Vrije Universiteit Brusselista 1993 ja varatuomarin arvon 1998.

Salmi on toiminut muun muassa sisäasiainministeri Ville Itälän erityisavustajana ja eri tehtävissä eduskunnassa, Euroopan parlamentissa sekä yksityisissä lakiasiantoimistoissa.

Salmi siirtyi Suojelupoliisiin vuonna 2002. Salmi työskenteli viisi vuotta Suojelupoliisissa, viimeksi esikuntayksikön päällikön tehtävissä, ennen siirtymistään sisäministeri Anne Holmlundin erityisavustajaksi. Salmi valittiin 1. marraskuuta 2007 21 hakijan joukosta uudeksi Suojelupoliisin päälliköksi. Lopullisen valinnan teki valtioneuvosto sisäministeri Holmlundin esityksestä.

Keväällä 2011 Salmi siirtyi Euroopan unionin (EU) uuden SitCen-tilannekeskuksen johtajaksi Brysseliin. Määräaikainen tehtävä kesti neljä vuotta. Ollessaan virkavapaalla Suojelupoliisin päällikön tehtävistä Salmi johti kyseistä EU:n tiedusteluvirastoa, jonka nimi vuonna 2012 muutettiin EU INTCENiksi (European Union Intelligence and Situation Centre). Keskuksen tehtäviin kuuluu analysoida EU:n jäsenmaiden tiedustelupalveluiden tuottamaa vakoiluaineistoa sekä muun muassa terrorismin, verkkoturvallisuuden ja konfliktialueiden tarkkailu. Salmen työ INTCENissä loppui vuoden 2015 lopussa. Hänen tilallaan Supon määräaikaisena johtajana toimi Antti Pelttari.

Alkuperäisten tietojen vastaisesti Salmi ei palannutkaan Supon johtoon, sillä hänet nimitettiin Euroopan komission henkilöstöhallinnon ja turvallisuustoiminnan pääosaston alaisen turvallisuusyksikön turvallisuusjohtajan virkaan. Hän aloitti tehtävässä vuoden 2016 alusta.

Salmi nimitettiin maaliskuussa 2018 sisäministeriön kansliapäälliköksi viiden vuoden määräajaksi 1. heinäkuuta 2018 – 30. kesäkuuta 2023. Salmi ehti toimia sisäministeriön kansliapäällikön tehtävässä tuskin kahta vuotta, sillä lokakuussa 2019 hänet nimitettiin Euroopan komissioon johtajaksi, jonka vastuulla on varautuminen suuronnettomuuksiin ja niiden ehkäisy. Toimipaikka on EU:n pelastuspalveluiden ja humanitaarisen avun operaatioiden pääosasto.

Salmi aloitti Euroopan unionin terrorismintorjunnan koordinaattorina 1. lokakuuta 2021.

Yksityiselämä
-------------

Salmi on naimisissa ja hänellä on kolme poikaa.

Lähteet
-------

1. ↑  Haapala, Timo: Kommentti: Tulossa outo kansliapäällikkönimitys – poliisiylijohtajakin nolattiin kokoomuksen tuolileikissä *Ilta-Sanomat*.  5.3.2018. Viitattu 15.4.2023.
2. ↑  Ilkka Salmi riisuu mystiikkaa Supon yltä. Suojelupoliisi tuulettaa tupaansa *Juristiuutiset*. Viitattu 24.7.2013.
3. 1 2  Terrorismintorjunnan koordinaattori *Consilium*. Viitattu 21.11.2021.
4. ↑  Laurila, Petri – Salo, Mikko (toim.): *Suomen lakimiehet – Finlands jurister 2003*, s. 990. Suomen Lakimiesliiton kirjasarja, 118. Helsinki: Talentum, 2003. ISSN 0585-9530. ISBN 952-14-0637-2.
5. ↑  Salmi, Ilkka: CV – Ilkka Salmi (PDF) Poliisi. Viitattu 12.8.2008.
6. ↑  Parlamentteja ja ministeriapua *Helsingin Sanomat*.  29.10.2007. Viitattu 12.8.2008.
7. ↑  Demari: Ilkka Salmi nousee Supon johtoon *Yle Uutiset*.  12.10.2007. Viitattu 30.9.2019.
8. ↑  Supon Salmi EU:n huippuvirkaan terroriuhkia arvioimaan *Yle Uutiset*.  17.12.2010. Viitattu 17.12.2010.
9. ↑  Parkkari, Jani: Tämä mies suojelee koko Eurooppaa. *Iltalehti* 9.12.2014, Taustat & tekijät -osa, s. 2–4
10. ↑  Pietiläinen, Tuomo: Ilkka Salmi palaa suojelupoliisin päälliköksi *Helsingin Sanomat*.  14.7.2015. Viitattu 27.7.2015.
11. 1 2  Kunnas, Risto: Ilkka Salmi ei palaa Supon päälliköksi – uusi huippuvirka EU:ssa *Iltalehti*.  1.12.2015. Viitattu 2.12.2015.
12. ↑  EU:n komission uusi turvallisuusjohtaja Ilkka Salmi: Pariisin tapahtumat vaikuttivat valintaani *Helsingin Sanomat*.  2.12.2015. Viitattu 4.12.2015.
13. ↑  Sundqvist, Vesa: Ilkka Salmi nimitettiin sisäministeriön kansliapäälliköksi *Yle Uutiset*.  22.3.2018. Viitattu 22.3.2018.
14. ↑  Sisäministeriön kansliapäällikkö vaihtuu *Yle Uutiset*.  30.10.2019. Viitattu 30.10.2019.
15. ↑  EU:n terrorismin torjunnan koordinaattori Ilkka Salmi Ylen Ykkösaamussa: "Emme voi olla sinisilmäisiä." *Iltalehti*. Viitattu 21.11.2021.
16. ↑  Paavilainen, Ulla (päätoim.): *Kuka kukin on: Henkilötietoja nykypolven suomalaisista 2015*, s. 802. Helsinki: Otava, 2014. ISBN 978-951-1-28228-0.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Henkilöt | 
* Yle

 |

 |